CELEX: 32016D0715(01)
Language: el
Date: 2016-06-17 00:00:00
Title: Απόφαση της Επιτροπής, της 17ης Ιουνίου 2016, για τη σύσταση της ομάδας εμπειρογνωμόνων υψηλού επιπέδου σχετικά με τα συστήματα πληροφοριών και τη διαλειτουργικότητα

15.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 257/3
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 17ης Ιουνίου 2016
   για τη σύσταση της ομάδας εμπειρογνωμόνων υψηλού επιπέδου σχετικά με τα συστήματα πληροφοριών και τη διαλειτουργικότητα
   (2016/C 257/03)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Με στόχο τη διαρθρωτική βελτίωση της δομής διαχείρισης δεδομένων της Ένωσης για τον έλεγχο των συνόρων και της ασφάλειας, ιδίως με την αντιμετώπιση των υφιστάμενων ελλείψεων και των κενών στις γνώσεις συστημάτων πληροφοριών σε επίπεδο Ένωσης, σύμφωνα με την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο με τίτλο «Πιο ισχυρά και έξυπνα συστήματα πληροφοριών για τα σύνορα και την ασφάλεια» (1), η Επιτροπή χρειάζεται να προσφύγει στις συμβουλές εμπειρογνωμόνων υψηλού επιπέδου στο πλαίσιο ενός συμβουλευτικού φορέα.
            
         
               (2)
            
            
               Επομένως, είναι αναγκαίο να συσταθεί ομάδα εμπειρογνωμόνων υψηλού επιπέδου στον τομέα των συστημάτων πληροφοριών και της διαλειτουργικότητας και να καθοριστούν τα καθήκοντα και η δομή της.
            
         
               (3)
            
            
               Η ομάδα θα πρέπει να συμβάλει στην ανάπτυξη μιας κοινής στρατηγικής για να καταστεί η διαχείριση των δεδομένων στην Ένωση πιο αποδοτική και αποτελεσματική, με πλήρη σεβασμό των απαιτήσεων για την προστασία των δεδομένων, για την καλύτερη προστασία των εξωτερικών συνόρων και την ενίσχυση της εσωτερικής ασφάλειας. Η ομάδα θα πρέπει να προβεί σε ευρεία και συνολική προσέγγιση στον τομέα της διαχείρισης των συνόρων και της επιβολής του νόμου, λαμβανομένων υπόψη των ρόλων, των αρμοδιοτήτων και των συστημάτων των συναφών τελωνειακών αρχών.
            
         
               (4)
            
            
               Η ομάδα θα πρέπει να αποτελείται από τις αρμόδιες αρχές των κρατών μελών, τις αρμόδιες αρχές των συνδεδεμένων μελών του χώρου του Σένγκεν, τα οποία δεν είναι μέλη της Ευρωπαϊκής Ένωσης, τον Ευρωπαϊκό Οργανισμό για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (eu-LISA), τον Ευρωπαϊκό Οργανισμό για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης (Frontex), τον Οργανισμό Θεμελιωδών Δικαιωμάτων της Ευρωπαϊκής Ένωσης (FRA), την Ευρωπαϊκή Υπηρεσία Υποστήριξης για το Άσυλο (EASO), την Ευρωπαϊκή Αστυνομική Υπηρεσία (Ευρωπόλ) και τον Συντονιστή Αντιτρομοκρατικής Δράσης (CTC).
            
         
               (5)
            
            
               Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
            
         
               (6)
            
            
               Η επεξεργασία των δεδομένων προσωπικού χαρακτήρα θα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (2).
            
         
               (7)
            
            
               Η παρούσα απόφαση θα πρέπει να εφαρμόζεται έως τις 31 Δεκεμβρίου 2017. Η Επιτροπή θα εξετάσει σε εύθετο χρόνο τη σκοπιμότητα παράτασης της εφαρμογής της,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Με την παρούσα συστήνεται η ομάδα εμπειρογνωμόνων υψηλού επιπέδου για τα συστήματα πληροφοριών και τη διαλειτουργικότητα («η ομάδα»).
   Άρθρο 2
   Καθήκοντα
   Τα καθήκοντα της ομάδας είναι τα εξής:
   
               α)
            
            
               η παροχή συμβουλών και βοήθειας στην Επιτροπή, ώστε να επιτυγχάνεται η διαλειτουργικότητα και η διασύνδεση των συστημάτων πληροφοριών και της διαχείρισης δεδομένων για τη διαχείριση των συνόρων και την ασφάλεια·
            
         
               β)
            
            
               η ανάπτυξη ενός συνολικού στρατηγικού οράματος σχετικά με τη διαλειτουργικότητα και τη διασύνδεση των συστημάτων πληροφοριών και σχετικά με μια πιο αποτελεσματική και αποδοτική διαχείριση των δεδομένων για τη διαχείριση των συνόρων και την ασφάλεια της Ένωσης, συμπεριλαμβανομένων προτάσεων για συγκεκριμένες βραχυπρόθεσμες, μεσοπρόθεσμες και μακροπρόθεσμες ενέργειες παρακολούθησης για την Επιτροπή, για την καλύτερη προστασία των εξωτερικών συνόρων και την ενίσχυση της εσωτερικής ασφάλειας μέσω της ενισχυμένης ανταλλαγής πληροφοριών·
            
         
               γ)
            
            
               η θέσπιση συνεργασίας και συντονισμού μεταξύ της Επιτροπής και των κρατών μελών επί ζητημάτων που σχετίζονται με την εφαρμογή της νομοθεσίας της Ένωσης σχετικά με τη διαλειτουργικότητα και τη διασύνδεση των συστημάτων πληροφοριών και διαχείρισης δεδομένων για τη διαχείριση των συνόρων και την ασφάλεια στην Ένωση.
            
         Άρθρο 3
   Συμμετοχή
   1.   Η ομάδα αποτελείται από τις αρμόδιες αρχές των κρατών μελών, τις αρμόδιες αρχές των συνδεδεμένων μελών του χώρου του Σένγκεν, τα οποία δεν είναι μέλη της Ευρωπαϊκής Ένωσης, τον Ευρωπαϊκό Οργανισμό για τη Λειτουργική Διαχείριση Συστημάτων ΤΠ Μεγάλης Κλίμακας στον Χώρο Ελευθερίας, Ασφάλειας και Δικαιοσύνης (eu-LISA), τον Ευρωπαϊκό Οργανισμό για τη Διαχείριση της Επιχειρησιακής Συνεργασίας στα Εξωτερικά Σύνορα των Κρατών Μελών της Ευρωπαϊκής Ένωσης (Frontex), τον Οργανισμό Θεμελιωδών Δικαιωμάτων της Ευρωπαϊκής Ένωσης (FRA), την Ευρωπαϊκή Υπηρεσία Υποστήριξης για το Άσυλο (EASO), την Ευρωπαϊκή Αστυνομική Υπηρεσία (Ευρωπόλ) και τον Συντονιστή Αντιτρομοκρατικής Δράσης (CTC).
   2.   Τα μέλη της ομάδας ορίζουν εκπροσώπους υψηλού επιπέδου. Κάθε ένας από τους εκπροσώπους υψηλού επιπέδου μπορεί να συνοδεύεται από έναν εμπειρογνώμονα στον τομέα της ανταλλαγής πληροφοριών, προκειμένου να εξασφαλίζεται υψηλό επίπεδο τεχνικής εμπειρογνωμοσύνης.
   Άρθρο 4
   Πρόεδρος
   Η προεδρία της ομάδας ανατίθεται στον γενικό διευθυντή της Γενικής Διεύθυνσης Μετανάστευσης και Εσωτερικών Υποθέσεων της Επιτροπής.
   Άρθρο 5
   Λειτουργία
   1.   Η ομάδα ενεργεί κατόπιν αιτήματος του προέδρου της, σύμφωνα με τους οριζόντιους κανόνες της Επιτροπής για τις ομάδες εμπειρογνωμόνων («οριζόντιοι κανόνες») (3).
   2.   Οι συνεδριάσεις της ομάδας πραγματοποιούνται, καταρχήν, στις Βρυξέλλες.
   3.   Η Γενική Διεύθυνση Μετανάστευσης και Εσωτερικών Υποθέσεων της Επιτροπής («ΓΔ HOME») παρέχει υπηρεσίες γραμματείας. Οι υπάλληλοι των άλλων διευθύνσεων της Επιτροπής, που ενδιαφέρονται για τις σχετικές εργασίες, μπορούν να συμμετέχουν στις συνεδριάσεις της ομάδας και των υποομάδων της.
   4.   Κατόπιν συμφωνίας με την ΓΔ HOME, η ομάδα δύναται, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων.
   5.   Τα πρακτικά των συζητήσεων επί των επιμέρους θεμάτων της ημερήσιας διάταξης και των απόψεων που διατυπώθηκαν από την ομάδα πρέπει να είναι εμπεριστατωμένα και πλήρη. Τα πρακτικά συντάσσονται από τη γραμματεία με ευθύνη του προέδρου.
   6.   Η ομάδα εγκρίνει τις γνωμοδοτήσεις, τις συστάσεις ή τις εκθέσεις της, συναινετικά. Σε περίπτωση ψηφοφορίας, το αποτέλεσμα της ψηφοφορίας αποφασίζεται με απλή πλειοψηφία των μελών. Τα μέλη που ψήφισαν κατά έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις ένα έγγραφο στο οποίο συνοψίζεται η αιτιολογία της θέσης τους.
   Άρθρο 6
   Υποομάδες
   1.   Η ΓΔ HOME μπορεί να συγκροτήσει υποομάδες για την εξέταση ειδικών ζητημάτων βάσει της εντολής που καθορίζεται από την Επιτροπή. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα. Διαλύονται μόλις εκπληρωθεί η αποστολή τους.
   2.   Τα μέλη της ομάδας ορίζουν εκπροσώπους για κάθε υποομάδα.
   Άρθρο 7
   Προσκεκλημένοι εμπειρογνώμονες
   Ο πρόεδρος της ομάδας μπορεί να ζητήσει από εμπειρογνώμονες με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας ή των υποομάδων σε ad hoc βάση.
   Άρθρο 8
   Παρατηρητές
   1.   Μπορεί να χορηγηθεί το καθεστώς του παρατηρητή σε ιδιώτες, οργανώσεις και δημόσιους φορείς, σύμφωνα με τους οριζόντιους κανόνες, με άμεση πρόσκληση από τον πρόεδρο.
   2.   Οι οργανισμοί/δημόσιοι φορείς που έχουν οριστεί ως παρατηρητές ορίζουν τους εκπροσώπους τους.
   3.   Μπορεί να επιτραπεί από τον πρόεδρο στους παρατηρητές και στους εκπροσώπους τους να συμμετάσχουν στις συζητήσεις της ομάδας και να παρέχουν εμπειρογνωμοσύνη. Ωστόσο, δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών που παρέχει η ομάδα.
   Άρθρο 9
   Εσωτερικός κανονισμός
   Μετά από πρόταση της ΓΔ HOME και σε συμφωνία με αυτή, η ομάδα εγκρίνει τον εσωτερικό της κανονισμό με απλή πλειοψηφία των μελών της και με βάση τους συνήθεις διαδικαστικούς κανόνες για τις ομάδες εμπειρογνωμόνων, σύμφωνα με τους οριζόντιους κανόνες.
   Άρθρο 10
   Επαγγελματικό απόρρητο και χειρισμός διαβαθμισμένων πληροφοριών
   Τα μέλη της ομάδας και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, συμμορφώνονται με τις υποχρεώσεις τήρησης του επαγγελματικού απορρήτου που ορίζονται στις Συνθήκες και τους εκτελεστικούς κανόνες τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στις αποφάσεις (ΕΕ, Ευρατόμ) της Επιτροπής 2015/443 (4) και 2015/444 (5). Σε περίπτωση μη τήρησης των εν λόγω υποχρεώσεων, η Επιτροπή δύναται να λάβει κάθε ενδεδειγμένο μέτρο.
   Άρθρο 11
   Διαφάνεια
   1.   Η ομάδα και οι υποομάδες της καταχωρίζονται στο μητρώο ομάδων εμπειρογνωμόνων της Επιτροπής και άλλων παρόμοιων φορέων («το μητρώο ομάδων εμπειρογνωμόνων»).
   2.   Όσον αφορά τη σύνθεση, τα ονόματα των μελών, συμπεριλαμβανομένων των αρχών των κρατών μελών, καθώς και των παρατηρητών, δημοσιεύονται στο μητρώο των ομάδων εμπειρογνωμόνων.
   3.   Όλα τα συναφή έγγραφα, όπως οι ημερήσιες διατάξεις, τα πρακτικά και οι παρατηρήσεις των συμμετεχόντων, καθίστανται διαθέσιμα είτε στο μητρώο των ομάδων εμπειρογνωμόνων είτε μέσω ηλεκτρονικού συνδέσμου του μητρώου που παραπέμπει σε ειδικό ιστότοπο όπου διατίθενται οι εν λόγω πληροφορίες. Η πρόσβαση σε ειδικούς ιστότοπους δεν υπόκειται στην εγγραφή χρήστη ή σε οιονδήποτε άλλο περιορισμό. Συγκεκριμένα, η ημερήσια διάταξη και τα λοιπά σχετικά έγγραφα αναφοράς δημοσιεύονται σε εύθετο χρόνο πριν από τη συνεδρίαση, ακολουθούμενα από την έγκαιρη δημοσίευση των πρακτικών. Εξαιρέσεις από τη δημοσίευση επιτρέπονται μόνον εφόσον η δημοσίευση εγγράφου μπορεί να υπονομεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (6).
   Άρθρο 12
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας και των υποομάδων δεν αμείβονται για τις υπηρεσίες που προσφέρουν.
   2.   Τα οδοιπορικά και τα έξοδα διαβίωσης των συμμετεχόντων στις δραστηριότητες της ομάδας και των υποομάδων, επιστρέφονται από την Επιτροπή. Η επιστροφή των δαπανών πραγματοποιείται σύμφωνα με τις ισχύουσες διατάξεις στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής πόρων.
   Άρθρο 13
   Εφαρμογή
   Η παρούσα απόφαση εφαρμόζεται έως τις 31 Δεκεμβρίου 2017.
   
      Βρυξέλλες, 17 Ιουνίου 2016.
      
         
            Για την Επιτροπή
         
         Δημήτρης ΑΒΡΑΜΟΠΟΥΛΟΣ
         
            Μέλος της Επιτροπής
         
      
   
   
      (1)  Ανακοίνωση της Επιτροπής, της 6ης Απριλίου 2016, για πιο ισχυρά και έξυπνα συστήματα πληροφοριών για τα σύνορα και την ασφάλεια — COM(2016) 205.
   
      (2)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (3)  C(2016) 3301.
   
      (4)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
   
      (5)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
   
      (6)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).